钦定古今图书集成/明伦汇编/氏族典/第627卷 > 拓跋谌
## 钦定古今图书集成/明伦汇编/氏族典/第627卷 > 拓跋谌

按《魏书赵郡王传》：“赵郡王干子谌，字兴伯，性平和。自
通直正员郎迁太子庶子、司空司马、鸿胪少卿，迁后
将军、肆州刺史，固辞不拜，改授平南将军、光禄少卿，
转黄门侍郎，进号安南将军、光禄大夫。出为散骑常
侍、中军将军、相州刺史。罢州，除宗正卿、都官尚书，以
亲例封上蔡县开国公，食邑四百户，让而不受。庄帝”
初，拜车骑将军、仪同三司、尚书左仆射，封魏郡王，食
邑一千户，又加侍中。谌本年长，应袭王封。其父灵王，
宠爱其弟谧，以为世子。庄帝诏复谌封赵郡王，进号
骠骑大将军，加开府，迁司空公。出帝时，转太保、司州
牧、太尉公。又迁太师、录尚书事。孝静初，为大司马。三
年薨。赠假黄钺、侍中、都督、冀州刺史，谥曰孝懿。谌无
他才识，历位虽重，时人忽之。子炜，袭。齐受禅，爵例降。